
KURZUSLEÍRÁS

A filozófiai művek megértésének egyik alapvető feltétele annak felismerése, hogy a filozófusok milyen érvekkel támasztják alá állításaikat. A filozófiai szövegek nem pusztán vélemények vagy egymással szemben álló álláspontok gyűjteményei: szerzőik meghatározott premisszákból kiindulva próbálnak eljutni bizonyos következtetésekhez. Egy filozófiai álláspont megértése ezért nem merül ki a konklúzió megismerésében; azt is vizsgálni kell, hogy milyen érvelési lépések vezetnek hozzá, mennyiben megalapozottak ezek, és milyen lehetőségeink vannak az érvelés kritikájára, vagy éppen konklúziójának további alátámasztására.
A kurzus célja, hogy a hallgatók filozófiai szövegek elemzésén keresztül fejlesszék érvrekonstrukciós és kritikai készségeiket. A hangsúly nem elsősorban a hétköznapi kommunikációban előforduló érvelési hibák felismerésén van, hanem azon, hogy konkrét filozófiai érvelések szerkezetét feltárva megértsük: hogyan igazolják a filozófusok állításaikat, milyen előfeltevésekre támaszkodnak, és milyen pontokon lehet vitatni következtetéseiket.
Miután a helyes és az elfogadható következtetés fogalmaival megismerkedtünk, előbb egyszerűbb, majd igazi filozófiai szövegeken gyakoroljuk az érvek azonosítását, a premisszák és konklúziók elkülönítését, az érvelési struktúrák rekonstrukcióját, valamint az érvek kritikai értékelését. A cél nem csak az, hogy felismerjük, mikor hibás egy érvelés, hanem hogy képessé váljunk a filozófiai álláspontok belső logikájának megértésére és megalapozott bírálatára.

Munkamódszer
A szeminárium a hallgatók otthoni és órai aktivitására épülő oktatási forma. Az órák a résztvevők tanári irányítással folyó beszélgetésével telnek. Így a foglalkozások látogatása és a csapatmunka elengedhetetlen.

Követelmények
Hiányzás: A szemináriumokon a részvétel kötelező. A maximális hiányzási lehetőség 4x45 perc. Ennél több hiányzás esetén a kurzusra nem jár aláírás (így jegy sem). „Igazolt” és „igazolatlan” hiányzás között nincs különbség.
Értékelés: A hallgatók a félév végén aláírást és gyakorlati jegyet kaphatnak. A foglalkozásokon való aktív részvétel mindegyiknek feltétele. Az értékelés az órai munka alapján történik. 
Javítási lehetőség: A félév utolsó hetében (de nem az óra időpontjában) írt ZH a következő mű anyagából: Zentai I. – Tóth O.: A meggyőzés csapdái. Informális hibák és visszaélések a mindennapi meggyőzősben. Budapest, Typotex, 2002.

